Jong reisiger se familie raadop ná sy wegraakGrace Millane word al amper ’n week lank vermis. Foto: Facebook ŉ Britse vrou (22) wat alleen in Nieu-Seeland reis, het vyf dae gelede laas kontak met haar familie in Engeland gemaak. Grace Millane, van Essex, het gereeld per WhatsApp met haar mense by die huis kontak gemaak vandat sy twee weke gelede na Auckland gevlieg het, berig die Britse dagblad Independent. Maar hulle het begin bekommerd raak toe sy Sondag nie op boodskappe van gelukwensing met haar 22ste verjaardag gereageer het nie. Een van haar broers, Michael, sê hulle het intussen vasgestel sy het nie na die Base Backpacker in Auckland se middestad teruggekeer nadat sy enkele dae daar tuisgegaan het nie. Hy sê dis glad nie in haar geaardheid om sommer net stil te raak nie, berig die Britse middagblad Evening Standard. “Grace het ses weke gelede in ŉ toergroep Suid-Amerika toe gereis voor sy daarvandaan Nieu-Seeland toe is, waar sy vir die eerste keer alleen reis.” Hy sê hulle het Donderdag laas kontak met haar gehad, maar voor dit het sy getrou elke dag van haar laat hoor. “Die laaste kontak wat enigeen met haar gehad het, was Saterdag toe haar kamermaats [in Auckland] gevra het wat sy op haar verjaardag gaan doen. Hulle was die laaste mense wat haar gesien het en dit het gelyk asof niks fout is nie.” Haar familie plaas intussen pleidooie op Facebook in die hoop dat ander reisigers in Nieu-Seeland hulle kan help om Grace op te spoor, berig die BBC. Intussen sê die Britse departement van buitelandse sake hulle is met die polisie in Nieu-Seeland in verbinding.